钦定古今图书集成/明伦汇编/氏族典/第229卷 > 杨允恭
## 钦定古今图书集成/明伦汇编/氏族典/第229卷 > 杨允恭

按《宋史杨允恭传》：“允恭，汉州绵竹人。少倜傥任侠。内
客省使丁德裕讨贼至州，允恭以策干之，署绵汉招
收巡检。贼平，补殿前承旨。太平兴国中，以殿直掌广
州市舶，改内殿崇班。时缘江多贼，命督江南水运，因
捕寇党。以功转洛苑副使，江淮、两浙都大发运，擘画
茶盐捕贼事。淳化五年，转西京作坊使。真宗即位，改”
西京左藏库使，俄知通利军。咸平初，以北边卖马未
有定直，命允恭主平其估。王均之乱，上虑南方有聚
寇，命允恭为荆湖、江、浙都巡检使。二年夏，以疾闻，遣
其子可乘传侍疾。七月，卒于昇州，赐其次子告同学
究出身。允恭有胆干，能以方略捕贼。王小波之乱也，
李顺之兄自荣据绵竹，允恭兄允升、弟允元，并力破
之。诏赐允升学究出身，授本县令，允元《什邡令》。明年，
召赴阙，授允升右赞善大夫，允元大理评事。可，咸平
元年进士，历官至都官员外郎。